พิกซาร์

| --- | --- |

สำนักงานใหญ่ที่เอเมอรีวิลล์, แคลิฟอร์เนีย
ประเภท: บริษัทย่อย
อุตสาหกรรม: แอนิเมชัน
ก่อนหน้า: เดอะกราฟิกส์กรุปออฟลูคัสฟิล์มคอมพิวเตอร์ดิวิชัน (ค.ศ. 1979–1986)
ก่อตั้ง: 3 กุมภาพันธ์ 1986; 38 ปีก่อน (1986-02-03) ใน ริชมอนด์, แคลิฟอร์เนีย, สหรัฐ
ผู้ก่อตั้ง: เอ็ดวิด แคตมัลล์ อัลวี เรย์ สมิธ
สำนักงานใหญ่: 1200 พาร์ก อเวนิว, เอเมอรีวิลล์, แคลิฟอร์เนีย, สหรัฐ 37°49′58″N 122°17′02″W﻿ / ﻿37.8327°N 122.2838°W﻿ / 37.8327; -122.2838
พื้นที่ให้บริการ: ทั่วโลก
บุคลากรหลัก: จิม มอร์ริส (ประธาน) พีต ดอกเตอร์ (ซีซีโอ)
ผลิตภัณฑ์: คอมพิวเตอร์แอนิเมชัน
ตราสินค้า: พิกซาร์อิมเมจคอมพิวเตอร์, พิกซาร์เรนเดอร์แมน
เจ้าของ: สตีฟ จอบส์ (ค.ศ. 1986-2011)
พนักงาน: 1,233 (พ.ศ. 2563) 
บริษัทแม่: อิสระ (ค.ศ. 1986–2006) วอลต์ดิสนีย์สตูดิโอส์ (ค.ศ. 2006–ปัจจุบัน)
เว็บไซต์: www.pixar.com 
เชิงอรรถ / อ้างอิง 
พิกซาร์แอนิเมชันสตูดิโอส์ (อังกฤษ: Pixar Animation Studios) หรือเรียกกันทั่วไปว่า พิกซาร์ เป็นสตูดิโอคอมพิวเตอร์แอนิเมชันอเมริกัน เป็นที่รู้จักจากภาพยนตร์คอมพิวเตอร์แอนิเมชันที่ประสบความสำเร็จทั้งในด้านคำวิจารณ์และในเชิงพาณิชย์ ตั้งอยู่ที่เมือง เอเมอรีวิลล์, รัฐแคลิฟอร์เนีย และเป็นบริษัทในเครือของ วอลต์ดิสนีย์สตูดิโอส์ ที่เป็นเจ้าของโดย บริษัทเดอะวอลต์ดิสนีย์
พิกซาร์เริ่มต้นในปี ค.ศ. 1979 โดยเป็นส่วนหนึ่งของแผนกคอมพิวเตอร์ของลูคัสฟิล์มซึ่งเป็นที่รู้จักในชื่อ กราฟิกกรุป ก่อนจะแยกตัวออกมาก่อตั้งเป็นบริษัทในปี ค.ศ. 1986 ด้วยการระดมทุนจาก สตีฟ จอบส์ ผู้ร่วมก่อตั้งของแอปเปิล ซึ่งกลายเป็นผู้ถือหุ้นรายใหญ่ ดิสนีย์ซื้อพิกซาร์ในปี ค.ศ. 2006 ด้วยมูลค่ามากกว่า 7.4 พันล้านดอลลาร์สหรัฐ โดยแปลงหุ้นของพิกซาร์แต่ละหุ้นเป็น 2.3 หุ้นของหุ้นดิสนีย์ พิกซาร์เป็นที่รู้จักกันอย่างดีจากภาพยนตร์ของสตูดิโอที่ใช้เทคโนโลยี เรนเดอร์แมน เอพีไอสร้างภาพกราฟิกส์ระดับมาตรฐานอุตสาหกรรมของบริษัทเอง ลักโซจูเนียร์ โคมไฟจากภาพยนตร์สั้นชื่อเดียวกันในปี ค.ศ. 1986 เป็นตัวนำโชคของสตูดิโอ
พิกซาร์สร้างภาพยนตร์แอนิเมชันแล้วทั้งหมด 27 เรื่อง โดยเริ่มต้นจาก ทอย สตอรี่ (1995) ซึ่งเป็นภาพยนตร์คอมพิวเตอร์แอนิเมชันขนาดยาวเรื่องแรก ภาพยนตร์เรื่องล่าสุดคือ เมืองอลวนธาตุอลเวง (2023) สตูดิโอยังสร้างภาพยนตร์สั้นอีกหลายเรื่อง ข้อมูลเมื่อ กรกฎาคม 2023 ภาพยนตร์ของสตูดิโอทำเงินมากกว่า 15 พันล้านดอลลาร์สหรัฐ ในบ็อกซ์ออฟฟิศทั่วโลก โดยทำเงินทั่วโลกเฉลี่ยประมาณ 546.9 ล้านดอลลาร์สหรัฐต่อภาพยนตร์ ทอย สตอรี่ 3 (2010), ผจญภัยดอรี่ขี้ลืม (2016), รวมเหล่ายอดคนพิทักษ์โลก 2 (2018) และ ทอย สตอรี่ 4 (2019) เป็นหนึ่งในห้าสิบภาพยนตร์ที่ทำเงินสูงสุดตลอดกาล ยิ่งไปกว่านั้นภาพยนตร์สิบห้าเรื่องของพิกซาร์ยังอยู่ในห้าสิบภาพยนตร์แอนิเมชันที่ทำเงินสูงสุดตลอดกาล
สตูดิโอได้รับรางวัลออสการ์ 23 รางวัล, รางวัลลูกโลกทองคำ 10 รางวัลและรางวัลแกรมมี่ 11 รางวัล พร้อมกับรางวัลอื่น ๆ อีกมากมาย ภาพยนตร์หลายเรื่องของพิกซาร์ได้รับการเสนอชื่อเข้าชิงรางวัลออสการ์ สาขาภาพยนตร์แอนิเมชันยอดเยี่ยม นับตั้งแต่เปิดตัวรางวัลในปี ค.ศ. 2001 โดยมีสิบเอ็ดเรื่องที่ได้รับรางวัล ได้แก่ นีโม...ปลาเล็ก หัวใจโต๊...โต (2003), รวมเหล่ายอดคนพิทักษ์โลก (2004), ระ-ทะ-ทู-อี่ พ่อครัวตัวจี๊ด หัวใจคับโลก (2007), วอลล์ - อี หุ่นจิ๋วหัวใจเกินร้อย (2008), ปู่ซ่าบ้าพลัง (2009), ทอย สตอรี่ 3 (2010), นักรบสาวหัวใจมหากาฬ (2012), มหัศจรรย์อารมณ์อลเวง (2015), วันอลวน วิญญาณอลเวง (2017), ทอย สตอรี่ 4 (2019) และ อัศจรรย์วิญญาณอลเวง (2020) นอกจากนี้ภาพยนตร์ ปู่ซ่าบ้าพลัง และ ทอย สตอรี่ 3 เคยได้รับการเสนอชื่อในรางวัลออสการ์ สาขาภาพยนตร์ยอดเยี่ยม
เมื่อวันที่ 10 กุมภาพันธ์ ค.ศ. 2009 ผู้บริหารของพิกซาร์ จอห์น แลสซีเตอร์, แบรด เบิร์ด, พีต ดอกเตอร์, แอนดรูว์ สแตนตันและลี อุนคริช ได้รับรางวัลรางวัลสิงโตทองคำ สาขารางวัลความสำเร็จในชีวิต ในงานเทศกาลภาพยนตร์เวนิส โดย จอร์จ ลูคัส ผู้ก่อตั้งลูคัสฟิล์ม เป็นผู้มอบรางวัล